b'\n_START_ARTICLE_\nRavintolap\xc3\xa4iv\xc3\xa4\n_START_PARAGRAPH_\nRavintolap\xc3\xa4iv\xc3\xa4 on Suomesta toukokuussa 2011 alkanut ruokakarnevaali. Ravintolap\xc3\xa4iv\xc3\xa4n\xc3\xa4 kuka tahansa voi perustaa p\xc3\xa4iv\xc3\xa4ksi ravintolan, kahvilan tai baarin haluamaansa paikkaan. Ravintolap\xc3\xa4iv\xc3\xa4 on nyky\xc3\xa4\xc3\xa4n maailman suurin ruokatapahtuma, jota j\xc3\xa4rjestet\xc3\xa4\xc3\xa4n nelj\xc3\xa4 kertaa vuodessa kolmen kuukauden v\xc3\xa4lein. Ravintolap\xc3\xa4iv\xc3\xa4n merkeiss\xc3\xa4 on pystytetty yli 14\xc2\xa0300 popup-ravintolaa, joiden perustajina on ollut 57\xc2\xa0200 ravintoloitsijaa. Yhden p\xc3\xa4iv\xc3\xa4n ravintoloissa on k\xc3\xa4ynyt 1,63 miljoonaa ruokailijaa.\n_START_SECTION_\nEnsimm\xc3\xa4inen Ravintolap\xc3\xa4iv\xc3\xa4\n_START_PARAGRAPH_\nRavintolap\xc3\xa4iv\xc3\xa4 syntyi helsinkil\xc3\xa4isten yst\xc3\xa4vysten Antti Tuomolan, Olli Sir\xc3\xa9nin ja Timo Santalan huhtikuussa 2011 keksim\xc3\xa4st\xc3\xa4 ideasta. Ensimm\xc3\xa4ist\xc3\xa4 Ravintolap\xc3\xa4iv\xc3\xa4\xc3\xa4 vietettiin 21. toukokuuta 2011. Sana tapahtumasta kulki suusta suuhun ja levisi sosiaalisessa mediassa, ja lopulta ravintoloita syntyi liki 40 yhteens\xc3\xa4 13 eri paikkakunnalle Suomessa.\n_START_SECTION_\nTunnustuksia\n_START_PARAGRAPH_\nRavintolap\xc3\xa4iv\xc3\xa4-konsepti ja sen taustajoukot ovat saaneet lukuisia tunnustuksia. Joulukuussa 2011 Ravintolap\xc3\xa4iv\xc3\xa4 palkittiin opetus- ja kulttuuriministeri\xc3\xb6n Suomi-palkinnolla, Helsingin kaupungin kulttuuri- ja kirjastolautakunta valitsi tapahtuman vuoden 2011 kulttuuriteoksi ja Glorian Ruoka ja Viini -lehti vuoden 2011 ruokailmi\xc3\xb6ksi. Ravintolap\xc3\xa4iv\xc3\xa4n toiminnanjohtaja Olli Sir\xc3\xa9n palkittiin vuoden 2011 kaupunkilaisena. Vuonna 2014 Ravintolap\xc3\xa4iv\xc3\xa4 voitti Suomalainen matkailupalkinto -kilpailun yleis\xc3\xb6\xc3\xa4\xc3\xa4nestyksen ja sai Kuluttajaliiton Vuoden 2014 Kuluttajateko -palkinnon._NEWLINE_Kulttuuri- ja urheiluministeri Paavo Arhinm\xc3\xa4ki on sanonut Ravintolap\xc3\xa4iv\xc3\xa4n olevan ruokakulttuuriteko "jonka vaikutus suomalaiseen ravintolakulttuuriin on luultavasti suurin sitten keskioluen vapautumisen". Helsingin kulttuuri- ja kirjastolautakunnan puheenjohtaja, kansanedustaja Anni Sinnem\xc3\xa4ki on kehunut Ravintolap\xc3\xa4iv\xc3\xa4n muuttavan Helsingin olemusta ja nostavan kaupunkilaiset keski\xc3\xb6\xc3\xb6n sek\xc3\xa4 tekij\xc3\xb6in\xc3\xa4 ett\xc3\xa4 kokijoina: "Ravintolap\xc3\xa4iv\xc3\xa4 on uutta ja yll\xc3\xa4tt\xc3\xa4v\xc3\xa4\xc3\xa4. Se on kaupunkilaisten luomaa kulttuuria kaupunkilaisille." Helsingin kaupunginjohtaja Jussi Pajunen on tunnustautunut Ravintolap\xc3\xa4iv\xc3\xa4n faniksi ja todennut, ett\xc3\xa4 "kaupunkiorganisaation pit\xc3\xa4isi ottaa oppia Ravintolap\xc3\xa4iv\xc3\xa4st\xc3\xa4". Ruokakulttuurin professori Johanna M\xc3\xa4kel\xc3\xa4 on kiitellyt tapahtumaa: "Ravintolap\xc3\xa4iv\xc3\xa4 on esimerkki siit\xc3\xa4, kuinka ruoka voi synnytt\xc3\xa4\xc3\xa4 uudenlaista yhteis\xc3\xb6llisyytt\xc3\xa4."\n_START_SECTION_\nTaustahenkil\xc3\xb6t\n_START_PARAGRAPH_\nRavintolap\xc3\xa4iv\xc3\xa4n taustalla on joukko helsinkil\xc3\xa4isi\xc3\xa4, jotka haluavat kannustaa hauskanpitoon, yhdess\xc3\xa4 tekemiseen ja erilaisten ravintolaideoiden kokeilemiseen. Ravintolap\xc3\xa4iv\xc3\xa4 ry:n hallituksessa ovat Timo Santala, Kirsti Tuominen, Antti Tuomola, Jyrki Vanamo. Tiiviisti mukana toiminnassa ovat my\xc3\xb6s Tuomas Sarparanta ja Kati Tammisto.\n_START_SECTION_\nAlkoholin myynnin ongelmat\n_START_PARAGRAPH_\nViranomaisten kannalta tapahtumassa on ongelmana se, ett\xc3\xa4 alkoholin myynti ilman lupaa ei ole sallittua. Ensimm\xc3\xa4isen kerran asiaan puututtiin marraskuussa 2011 Helsingiss\xc3\xa4 j\xc3\xa4rjestetyss\xc3\xa4 tapahtumassa. Vuoden 2012 ravintolap\xc3\xa4iv\xc3\xa4n alla poliisi tiedotti etuk\xc3\xa4teen, ettei se salli luvatonta alkoholin anniskelua ja se puuttuu siihen sit\xc3\xa4 havaitessaan.'